En 19-årig kvinde måtte efter fire dage på Varde Kaserne pakke sin taske sammen og drømmen om Forsvaret væk. Den unge muslimske kvinde blev nemlig bedt om at tage sit tørklæde af eller tage hjem.

- Jeg blev stillet et ultimatum, der indebar, at jeg enten var nødsaget til at gå på kompromis med min identitet eller at opgive det, jeg havde drømt om så længe.

Fakta om værnepligt I 2020 er der cirka 5.200 værnepligtspladser i Forsvaret og Beredskabsstyrelsen - mod 4.600 i 2018.

95-98 procent er unge, der frivilligt melder sig.

Mænd har værnepligt, mens kvinder har værneret. De kan ikke blive tvunget ind, og de kan ikke blive tvunget til at blive i værnepligten.

Mænd indkaldes automatisk til Forsvarets Dag - session - i det år, de fylder 18 år. Det er obligatorisk at deltage og foregår mange steder i landet. Kvinder inviteres - og det er frivilligt.

Man får som værnepligtig 7.948,51 kroner om måneden - og derudover 215 kroner per kalenderdag til kost. Kilde: Forsvaret.

Sådan skriver kvinden i et skriftlig svar til DR Nyheder. Hun ønsker at være anonym på grund af den ophidsede debat, som sagen har vakt, men DR kender og har bekræftet hendes identitet.

I februar måned sidste år tog hun til Forsvarets Dag. Her spurgte hun selv ind til, om hendes hijab kunne være et problem eller en begrænsning.

- Jeg fik et eksplicit svar på, at det ikke var noget problem og jeg blev desuden også anbefalet en sportshijab fra Nike. Ud fra dette grundlag valgte jeg samme dag at søge ind i hæren i Varde, skriver hun.

Fik ingen information undervejs

Forrige sommer blev kvinden student. Hun valgte at tage et sabbatår, så hun kunne aftjene sin værneret. Hun forsøgte at få et arbejde i det halve år, der var mellem, at hun blev færdig med sin ungdomsuddannelse og skulle starte i Forsvaret, men endte med at få afslag fra flere steder, fordi hun kun kunne arbejde der i en kort periode.

Den 3. februar startede hun i Forsvaret, men allerede fire dage senere var hendes tid i uniform forbi.

Ifølge hærens uniformsregler må man ikke bære beklædningsgenstande sammen med uniformen - kun hvis den civile beklædning ikke kan ses.

- Hvis jeg valgte at følge mine drømme, ville det være på bekostning af min identitet og det er vel uretfærdigt at forlange.

Susanne Lund, der er chef for Forsvarskommandoens kommunikationsafdeling, har tidligere forklaret, at hvis man henvender sig til dem, har de en mail, de sender ud, hvor de forklarer, hvorfor man ikke må have hijab på.

Men ifølge den 19-årige spurgte hun altså ind til det på Forsvarets Dag, og derudover har hun ingen information fået om det.

Hvis hun havde fået det at vide inden, ville hun synes, det var 'træls', men hun respekterer de gældende regler, siger hun.

- Jeg har aldeles respekt for uniformsreglerne, men det er da svært at forstå, hvorfor Forsvaret ikke rummer kvinder som mig, der gerne vil gøre noget for deres land, men bliver begrænset på grund af definerede regler, der hverken tager forbehold for samtiden eller omverdenens udvikling.

Kunne du ikke være gået på kompromis?